**Նվիրատվության** և **սոցիալական հանձնառության համաձայնագիր**

**ՄԱԿ-ի պարենի** և **գյուղատնտեսության կազմակերպության (ՊԳԿ)**

և

 **ՀՀ Տավուշի մարզի Նոյեմբերյանի համայնքապետարանի**

**միջև**

**ռեսուրսների փոխանցման, աշխատանքների համակարգման** և **համագործակցության մասին**

Սույն «Նվիրատվության և սոցիալական հանձնառության համաձայնագիր»-ը («Համաձայնագիր») սահմանում է ՄԱԿ-ի պարենի և գյուղատնտեսության կազմակերպության («ՊԳԿ») և Համայնքի (միասին՝ «Կողմեր», իսկ առանձին-առանձին նաև որպես՝ «Կողմ») միջև «Տեղական դերակատարների զորեղացում հանուն զարգացման» (LEADԾ ծրագիր [UNJP/ARM/011/EC]) ծրագրի ռեսուրսների փոխանցման աշխատանքների իրականացման, համակարգման և համագործակցության շրջանակը։

**Հոդված 1․ Համագործակցության շրջանակ և ոլորտներ**

* 1. Կողմերը համաձայնում են համագործակցել և իրենց համապատասխան գործողությունները համակարգել («Իրականացման գործողություններ»)՝ հիմնվելով Նոյեմբերյան համայնքի ղեկավարի կողմից 2024 թվականի մայիսի 31-ին ներկայացված պաշտոնական նամակի վրա: Որևէ Կողմի ձեռնարկած գործողություններն իրականացվում են այդ Կողմի կանոնների, ընթացակարգերի, քաղաքականության և վարչական գործելակարգի համաձայն՝ ներառյալ ներքին գործողություններին ներկայացված ցանկացած պահանջ:
	2. Սույն Կողմերը համագործակցում են հետևյալ կերպ.

Ծրագրի շրջանակներում Համայնքը պարտավորվում է ակտիվորեն աջակցել ՊԳԿ-ին Լեռնային Ղարաբաղից բռնի տեղահանված փախստականներին աջակցելու ջանքերում: Այս պարտավորությունը ներառում է նյութական աջակցության տրամադրում տեղական գործընկերոջը/ներին: Բացի այդ, Համայնքը այս գործընկերոջը/գործընկերներին խրախուսում է Լեռնային Ղարաբաղի փախստականներին ներգրավել համայնքի գյուղատնտեսության ոլորտում: Փոխադարձաբար՝ Ծրագիրը պարտավորվում է Համայնքին տրամադրել բոլոր անհրաժեշտ ռեսուրսները՝ սույն Համաձայնագրով իրեն վերապահված պարտավորությունները կատարելու համար:

**Հոդված 2․ Համակարգման աշխատանքներ**

2.1 Կողմերի միջև համակարգման աշխատանքները կատարվում են յուրաքանչյուր Կողմի ներքին կանոնների, ընթացակարգերի և քաղաքականության համաձայն: Կողմերի միջև համակարգման աշխատանքները նկարագրված են Հավելված 1-ում:

2.2 Բացի այդ, Կողմերը, անհրաժեշտության դեպքում, կարող են անցկացնել երկկողմ հանդիպումներ՝ համագործակցային աշխատանքների մշակման և մոնիտորինգի նպատակով: Նման հանդիպումները տեղի են ունենում, երբ անհրաժեշտ է քննարկել սույն Համաձայնագրի նպատակներին առնչվող տեխնիկական և գործառնական հարցերը և համատեղ վերանայել աշխատանքների առաջընթացը:

**Հոդված 3․ Ռեսուրսներ**

3.1 Սույն Համաձայնագրով ՊԳԿ-ն պարտավորվում է Համայնքին ռեսուրսներ տրամադրել՝ սույն Համաձայնագրի Հավելված 1-ով Համայնքին վերապահված պարտավորություններն իրականացնելու նպատակով։

**Հոդված 4․ Կողմերի հարաբերություններ և պարտավորություններ**

4.1 Սույն Համաձայնագրի որևէ դրույթ չի կարող մեկնաբանվել որպես Կողմերի միջև գործընկերային, աշխատանքային կամ գերատեսչական հարաբերությունների ստեղծում:

4.2 Յուրաքանչյուր Կողմ լիովին և միակողմանի պատասխանատվություն է կրում սույն Համաձայնագրի Հավելված 1-ով իրեն վերապահված պարտավորությունների ​​իրագործման համար: Այսպիսով, Կողմերից ոչ մեկը պատասխանատվություն չի կրում մյուս կողմի կամ այդ մյուս կողմի անձնակազմի, կապալառուների կամ ենթակապալառուների կողմից պատճառված կորստի, դժբախտ պատահարի, վնասի կամ վնասվածքի համար, որն առաջացել կամ կապված է սույն Համաձայնագրով նախատեսված համագործակցության և համակարգման հետ։

4.3 Յուրաքանչյուր Կողմ լիովին և միակողմանի պատասխանատվություն է կրում ցանկացած երրորդ կողմի՝ ներառյալ ցանկացած դոնորի նկատմամբ, այդ Կողմի ստանձնած պարտավորությունների իրականացման համար: Այսինքն, մեկ Կողմի ստանձնած պարտավորությունները որևէ երրորդ կողմի՝ ներառյալ նրա դոնորների նկատմամբ, չեն տարածվում մյուս Կողմի վրա:

**Հոդված 5․ Տարբերանշանի, խորհրդանշանի կամ անվանման գաղտնիություն և օգտագործում**

5.1 Ըստ սույն Համաձայնագրի, Կողմերից ոչ մեկը կամ նրա աշխատակիցը չպետք է որևէ այլ անձի կամ կազմակերպության փոխանցի մյուս Կողմից հայտնի դարձած որևէ գաղտնի տեղեկատվություն և այդ տեղեկատվությունը չպետք է օգտագործի անձնական կամ ընկերության օգտին:

5.2 Կողմերը համաձայնում են սույն Համաձայնագրի հետ կապված որևէ մամուլի հաղորդագրության, հուշագրի, զեկույցի կամ այլ հրապարակված նյութերում չօգտագործել մյուս կողմի անունը, խորհրդանշանը կամ տարբերանշանը՝ առանց համապատասխան Կողմի նախնական գրավոր համաձայնության:

**Հոդված 7․ Ծանուցումներ**

7.1 Սույն Համաձայնագրով պահանջվող մյուս Կողմին ուղղված բոլոր ծանուցումները, հարցումները և հաշվետվությունները կամ որևէ այլ հաղորդագրություն տրվում է գրավոր և հանձնվում առձեռն կամ ուղարկվում է գրանցված փոստով՝ ստորև նշված հասցեներով։

7.2 Յուրաքանչյուր Կողմ մյուս կողմին անհապաղ գրավոր ծանուցում է սույն Համաձայնագրի կատարման վրա ազդող ցանկացած ակնկալվող կամ փաստացի էական փոփոխությունների մասին։

7.3 Ծանուցումն ուժի մեջ է մտնում հասցեատիրոջը հանձնելու օրը։

**Հոդված 8․ Ուժի մեջ մտնելը, դադարեցում, փոփոխություն**

8.1 Սույն Համաձայնագիրն ուժի մեջ է մտնում երկու Կողմերի ստորագրման օրվանից: Եթե ​​ստորագրությունները դրվում են տարբեր ամսաթվերով, ապա այն ուժի մեջ է մտնում վերջին ստորագրման օրվանից: Համաձայնագիրն ուժի մեջ կմնա մինչև 2025 թվականի դեկտեմբերի 31-ը: Համաձայնագրի գործողության ժամկետը, անհրաժեշտության դեպքում, կարող է երկարաձգվել Կողմերի փոխադարձ գրավոր համաձայնությամբ:

8.2 Սույն Համաձայնագիրը կարող է դադարեցվել յուրաքանչյուրի Կողմին մյուս Կողմից ներկայացված գրավոր ծանուցումը ստանալուց [երեք (3) ամիս] հետո: Այդ դեպքում Կողմերը համաձայնեցնում են այն միջոցները, որոնք անհրաժեշտ են բոլոր ընթացիկ համագործակցային աշխատանքներն ավարտելու և անավարտ պարտավորությունները կարգավորելու համար:

8.3 Սույն Համաձայնագիրը կարող է փոփոխվել Կողմերի միջև փոխադարձ գրավոր համաձայնությամբ: Նման փոփոխություններն ուժի մեջ են մտնում պահանջվող փոփոխության վերաբերյալ երկու Կողմերի համաձայնության մասին ծանուցումները ստանալուց [մեկ (1) ամիս] հետո կամ փոփոխություններն ուժի մեջ մտնելու այլ գրավոր կերպով համաձայնեցված ամսաթվով։

**Ի ՎԿԱՅՈՒՄՆ ՈՐԻ**` Կողմերի պատշաճ կերպով լիազորված ներկայացուցիչները ստորագրեցին սույն Համաձայնագիրը:

|  |  |
| --- | --- |
| ՊԳԿ-ի անունից՝ | Համայնքի անունից՝  |
| Անուն՝ Բոտագոզ ՆարտաևաՊաշտոն՝ ՊԳԿ-ի ծրագրի համակարգող ՀայաստանումՍտորագրություն՝Ամսաթիվ՝ \_\_\_\_ \_\_\_\_\_\_\_\_\_\_\_\_\_\_\_\_ 2025 թ․ | Անուն՝ Արսեն ԱղաբաբյանՊաշտոն՝ Նոյեմբերյան համայնքի ղեկավար Ստորագրություն՝Ամսաթիվ՝ \_\_\_\_ \_\_\_\_\_\_\_\_\_\_\_\_\_\_\_\_ 2025 թ․ |